《别何肃之》
宋代·李彭

吾党何水曹，明窗饱书传。笔头梦缃桃，秀句出黄绢。

胸中万壑冰，璧月共凝远。未受沈范知，苦乏崔魏见。

效官三径资，立节九秋干。随牒修水濆，未减潘怀县。

谁知舞文吏，抱牍进凫雁。烦苛困疲民，欲作抟沙散。

谈笑罢追胥，老稚无遗患。春风吹城隅，花柳俱纷衍。

胡为动归艎，径去不受挽。病夫卧幽园，念离情莫遣。

营诗持送君，愁云横绝巘。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。